લોકસભાની ચૂંટણી પહેલાં ગુજરાત સરકારમાં ધમાધમ ચાલી રહી છે. સરકાર લાખ કોશિષ કરે પરંતુ જ્યાં સુધી મોંઘવારી દૂર નહીં થાય ત્યાં સુધી મતદારોના મન કળવા મુશ્કેલ છે. લોકો મોદીને મત આપે છે, ભાજપને મત આપતા નથી તે ગુજરાત સરકારે સમજી જવાની જરૂર છે. ગુજરાત મિશન 26નો ગોલ સિદ્ધ કરવાની સૂચના આપવામાં આવી છે પરંતુ આ વખતે ભાજપને આંખે પાણી આવી શકે છે. ગુજરાતમાં બાળકોના અભ્યાસ મોંઘા થતા જાય છે. પેટ્રોલ અને ડીઝલના ભાવ ભડકે બળે છે. શાકભાજી તેમજ જીવન જરૂરીયાતની ચીજો મોંઘી થતી જાય છે. આજે લાવેલી એક ચીજ બીજા મહિને આઠ થી દસ રૂપિયા વધીને આવે છે. સરકારમાં લોકોના કામો થતાં નથી. તાલુકા સરકારનો ભ્રમ ભાંગી ગયો છે. ભ્રષ્ટાચાર નિર્મૂલનની વાતો ફાઇલોમાં કેદ છે. સરકારમાં ક્યાંય પણ સરપ્રાઇઝ ચેકિંગ થતાં નથી. ખોરાકમાં ભેળસેળ વધી રહી છે છતાં આરોગ્ય વિભાગ એવું કહે છે કે અમારી પાસે તમામ જગ્યાએ ચેકિંગ માટે પૂરતો સ્ટાફ મોજૂદ નથી. આ સ્થિતિમાં ભાજપને તેનો 26 બેઠકોનો ગોલ પૂર્ણ કરવા લોઢાના ચણા ચાવવા જેવું છે.